title: Decizia (UE) 2015/1388 a Consiliului din 7 august 2015 privind poziția care urmează să fie adoptată, în numele Uniunii Europene, cu privire la proiectul de regulament de procedură în cadrul Conferinței statelor părți la Tratatul privind comerțul cu arme

text:
               13.8.2015

               RO

               Jurnalul Oficial al Uniunii Europene

               L 214/26

         DECIZIA (UE) 2015/1388 A CONSILIULUI
   din 7 august 2015
   privind poziția care urmează să fie adoptată, în numele Uniunii Europene, cu privire la proiectul de regulament de procedură în cadrul Conferinței statelor părți la Tratatul privind comerțul cu arme
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 114 și articolul 207 alineatul (3), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Tratatul privind comerțul cu arme (denumit în continuare „TCA”) a intrat în vigoare la 24 decembrie 2014 și a fost ratificat de 26 de state membre. Uniunea nu este parte la TCA.

               (2)

               În conformitate cu articolul 17 din TCA, secretariatul provizoriu, instituit în temeiul articolului 18 din TCA, convoacă o conferință a statelor părți în termen de cel mult un an de la intrarea în vigoare a TCA. Conferința statelor părți își adoptă propriul regulament de procedură prin consens în cadrul primei reuniuni, care va avea loc în perioada 24-27 august 2015.

               (3)

               Unele dintre dispozițiile TCA vizează chestiuni care intră în sfera de competență exclusivă a Uniunii întrucât se află sub incidența politicii comerciale comune sau au un impact asupra normelor pieței interne referitoare la transferul de arme convenționale și de explozivi.

               (4)

               Printre altele, Conferința statelor părți revizuiește punerea în aplicare a TCA, examinează și adoptă recomandări privind punerea în aplicare și funcționarea acestuia și analizează problemele care decurg din interpretarea sa, putând avea în vedere modificări ale acestuia. Regulamentul său de procedură va reglementa modul în care Conferința statelor părți va lucra și va lua decizii, inclusiv în ceea ce privește aspecte care țin de competența exclusivă a Uniunii. Prin urmare, regulamentul său de procedură trebuie considerat un act cu efecte juridice în sensul articolului 218 alineatul (9) din tratat.

               (5)

               În consecință, poziția Uniunii în ceea ce privește adoptarea regulamentului de procedură al Conferinței statelor părți la TCA ar trebui să fie stabilită de Consiliu și, ulterior, exprimată de statele membre acționând împreună în interesul Uniunii.

               (6)

               În marja primei sesiuni a Conferinței statelor părți, statele membre ar trebui să coopereze și să se coordoneze îndeaproape între ele și cu Comisia, în aplicarea prezentei decizii,

         ADOPTĂ PREZENTA DECIZIE:
   Articolul 1
   (1)   Poziția care urmează sa fie adoptată în numele Uniunii cu privire la regulamentul de procedură al Conferinței statelor părți la TCA, în cadrul primei reuniuni a conferinței care urmează să aibă loc în perioada 24-27 august 2015, este conformă cu prezenta decizie, inclusiv anexa la aceasta, și exprimată de statele membre acționând împreună în interesul Uniunii.
   (2)   În ceea ce privește aspectele care țin de competența exclusivă a Uniunii, statele membre care sunt părți la TCA sunt autorizate să adopte regulamentul de procedură acționând împreună în interesul Uniunii.
   (3)   Statele membre cooperează și se coordonează îndeaproape, între ele și cu Comisia, în aplicarea prezentei decizii.
   În special, în cazul în care se fac propuneri ad hoc cu privire la aspecte care nu fac încă obiectul unei poziții a Uniunii și care țin de competența exclusivă a Uniunii, poziția Uniunii se stabilește pe baza propunerii în cauză, prin coordonare, astfel cum este descrisă în primul paragraf, inclusiv ad hoc, înainte de luarea unei decizii cu privire la propunerea respectivă de către Conferința statelor părți.
   Articolul 2
   Prezenta decizie se adresează statelor membre.

      Adoptată la Bruxelles, 7 august 2015.

            Pentru Consiliu

            Președintele

         J. ASSELBORN

      ANEXĂ
      În ceea ce privește regulamentul de procedură al Conferinței statelor părți la Tratatul privind comerțul cu arme (TCA) care urmează să fie adoptat cu ocazia primei reuniuni a conferinței, care va avea loc în perioada 24-27 august 2015 în Mexic, statele membre care sunt părți la TCA, acționând împreună în interesul Uniunii, depun toate eforturile pentru a se asigura că interesele Uniunii sunt protejate și garantate în mod corespunzător la adoptarea regulamentului de procedură în cadrul primei Conferințe a statelor părți la TCA. În special, statele membre depun toate eforturile pentru a se asigura că regulamentul de procedură permite protejarea și garantarea în mod corespunzător a intereselor Uniunii în deciziile Conferinței statelor părți.